Ramaphosa, Macron bespreek verskeie kwessiesPres. Cyril Ramaphosa en pres. Emmanuel Macron van Frankryk (12 Junie 2021) (Foto: Jairus Mmutle/GCIS) Pres. Cyril Ramaphosa het Donderdag ŉ telefoniese gesprek gehad met pres. Emmanuel Macron van Frankryk om verskeie internasionale kwessies van gemeenskaplike kommer te bespreek. Tyrone Seale, waarnemende woordvoerder vir die president, het Saterdag in ŉ verklaring gesê Ramaphosa het Macron gelukgewens met sy herverkiesing in die tweede ronde van die Franse presidensiële verkiesings op 24 April 2022. Hy het die boodskap van medelye aanvaar en ŉ aanbod van materiële ondersteuning van pres. Macron verwelkom ná verwoestende oorstromings in KwaZulu-Natal en ander dele van die land. Macron het ingestem om ŉ versoek aan internasionale entstofkopers soos Covax en Gavi, die Vaccine Alliance, te ondersteun om Covid-19-entstowwe vir Afrikalande aan te skaf van vervaardigers op die vasteland. “Dit is nodig om die lewensvatbaarheid en volhoubaarheid van Afrika se opkomende entstof-vervaardigingskapasiteit te verseker. Die leiers het ook ander inisiatiewe bespreek om betrekkinge tussen die Europese Unie en Afrika-Unie te verstewig.” Die leiers het hul kommer uitgespreek oor die veiligheidsituasie in die Cabo Delgado-provinsie in Mosambiek. “Pres. Macron het Frankryk se bereidwilligheid benadruk om met die Suider-Afrikaanse Ontwikkelingsgemeenskap (SAOG) in Mosambiek saam te werk en om die EU se finansiële bystand aan die SAOG-sending te ondersteun.” Die leiers het ook die konflik in Oekraïne bespreek. “Pres. Ramaphosa het Suid-Afrika se siening oor die konflik benadruk en die dringende behoefte dat die konflik deur onderhandelings opgelos moet word om ŉ langblywende ooreenkoms te bereik. Die leiers het ook samewerking met die Afrika-Unie bespreek om die impak van die konflik op kos en energie te takel.”